Mennta- og barnamálaráðuneytið

Samráðsgátt mál nr. 195/2022

 Reykjavík 31. október 2022

Meðfylgjandi er umsögn Barnaheilla - Save the Children á Íslandi um áform um frumvörp til nýrra heildarlaga um skólaþjónustu og nýja þjónustustofnun.

Virðingarfyllst,

f.h. Barnaheilla - Save the Children á Íslandi

Ellen Calmon,

framkvæmdastýra

**Umsögn Barnaheilla - Save the Children á Íslandi um áform um frumvörp til nýrra heildarlaga um skólaþjónustu og nýja þjónustustofnun**

Barnaheill – Save the Children á Íslandi fagna því að til standi að hefja vinnu við breytingar á skólaþjónustu til að tryggja jafnrétti til náms og þjónustu við nemendur óháð búsetu.

Barnaheill fagna því að hafa skuli heildarhagsmuni barna og ungmenna að leiðarljósi í nýjum heildarlögum um skólaþjónustu og nýja þjónustutofnun sem felur í sér tækifæri til umbóta.

Samtökin hafa áður bent á að mikilvægt er að aðgerðir í þágu barna og ungmenna séu samhæfðar í samræmi við ný lög um samþættingu þjónustu í þágu farsældar barna.

Barnaheill vilja árétta mikilvægi þess að áhersla verði lögð á í nýjum heildarlögum um skólaþjónustu og nýja þjónustustofnun að tryggja snemmtæka íhlutun og stuðning fyrir börn hvort sem um náms- eða félagslegar þarfir þeirra er að ræða.

Í lögunum er mikilvægt að leggja áherslu á og gera kröfu til mikillar þekkingar kennara og annars starfsfólks á mismunandi þörfum og getu barna auk skilnings á ólíkum bakgrunni og félagslegum aðstæðum.

Þá skiptir miklu máli að þekking á einkennum og ferli barnaverndarmála sé til staðar hjá öllu starfsfólki menntastofnanna. Að sama skapi er mikilvægt að tryggja að í nýrri þjónustustofnun sé fjölbreyttur hópur sérfræðinga í þeim ólíku málefnum er snúa að börnum og þörfum þeirra.

Í 29. grein Barnasáttmálans fjallar um inntak menntunar en meðal þess sem þar segir er að menntun barns skuli beinast að því að rækta eftir því sem frekast er unnt persónuleika, hæfileika og andlega og líkamlega getu barns. Rannsóknir hafa sýnt (m.a. Daniel Goleman) að félagsfærni og tilfinningagreind sé afar mikilvægur þáttur náms og vilja Barnaheill því brýna það fyrir menntamálayfirvöldum að tryggja sérhæfingu innan skólaþjónustunnar á þeim sviðum, til stuðnings nemendum, kennurum og öðru starfsfólki skóla.

Öll börn eiga jafnan rétt til menntunar og til þess að þau njóti menntunar þurfa þau viðeigandi stuðning andlega og félagslega til að geta lært. Með fyrirhuguðum breytingum á skólaþjónustu er brýnt að áhersla verði á að skapa umhverfi öryggis og virðingar gagnvart öllum og til að skapa bestu mögulegu skilyrði til náms.

Barnaheill hvetja til þess að ríkt samráð verði haft við börn við mótun lagafrumvarpa um breytingu á skólaþjónustu, upplýsinga verði aflað frá börnum og að börnum verði gert kleift að miðla áfram skoðunum sínum og tillögum að góðum starfsháttum og samskiptum innan skóla. Jafnframt verði tillit tekið til skoðana barna við mat á hagsmunum þeirra, við mótun breytinganna og þegar ákvarðanir verða teknar.

Barnaheill vinna að bættum mannréttindum barna og hafa Barnasáttmálann að leiðarljósi í öllu sínu starfi. Samtökin eru boðin og búin að taka þátt í undirbúningi og samráði við mótun breytinga á skólaþjónustu á Íslandi.